
Ezer tonna márvány, avagy tér-idő utazás Michelangelo kőtömbjeihez

Miután Michelangelo Bounarotti - festő, szobrász, építész - X. Leó pápa kérésére megtervezte a firenzei San Lorenzo templom homlokzatát, a pápa utasítása alapján az építéshez szükséges márványt Carrara környéki bányákból kellett biztosítania. A márvány kitermelése és szállítása komoly mérnöki kihívások (köztük útépítés) elé állította a művészóriást, aki két évet töltött ezzel a feladattal. Tiszteletére egy bányát a környéken ma Cava Michelangelo néven emlegetnek. Michelangelo életét mélyen megérintették a márványtömbök, hiszen, ahogy megfogalmazta „A nyers márványtömb a legnagyobb művész összes gondolatát is magában hordozza.” [1]. Az volt a célom, hogy térben, és amennyire lehetséges, időben is közelebb kerüljek a Michelangelo által bányászott márványtömbökhöz. Az út térbeli részét gépkocsival tettem meg, és egy hetes helyszíni felmérés keretében a Cava Michelangelo bányában részletesen dokumentáltam egy 7.33x6.14 m2 méretű függőleges márványfal, és a hozzá csatlakozó 8.36*6.14m2 méretű vízszintes plató síkbeli repedésképét. Az időbeli utazáshoz a konvex geometria eszközeit használtam. A mért repedésképek megfelelő csomóponti- és cellafokszámainak kombinatorikai átlagait felhasználva azonosítottam két pontot a szimbolikus síkon. [2] Ezután pedig a két repedéshálózat felhasználásával részlegesen rekonstruáltam a fal és a plató által határolt, ma már nem létező, ezer tonnát meghaladó tömegű kőtömb térbeli repedésképét. A részleges modell alapján meghatároztam egy konkrét tömb geometriáját, valamint becsléseket tudtam adni a márványtömbök átlagos méretére vonatkozóan.

